B. Bugár, podpredseda NR SR: (2003-01-15):
Druhá vec. Zároveň ale musíte si uvedomiť aj ďalšiu vec. Ak niekto ide na seminár, povedzme, alebo na akciu, s ktorou Národná rada nič nemá spoločné, nemôžete chcieť, aby Národná rada, aj keď ste poslanec, robila servis. Ak si myslíte, že to treba urobiť, tak dobre, v poriadku, ale uvedomte si, že to znamená, že musíme prijať ďalších pracovníkov, ktorí takýto servis budú zabezpečovať. A uvedomte si, že to potom treba zdôvodniť, prečo napr. prijímame ďalších ľudí, prečo vydávame ďalšie peniaze. Takže o tomto je celá záležitosť. A ja si myslím, že čo sa týka všetkých zahraničných pracovných ciest poslancov, Národná rada sa snaží, aspoň to poviem tak, sa snaží, zabezpečiť tieto pracovné cesty dôstojne a dôstojným spôsobom pripraviť všetky náležitosti pre všetkých poslancov nezávisle od toho, či je to poslanec opozície alebo vládnej koalície. Z. Martináková, podpredsedníčka NR SR: Faktickú poznámku má ďalej pán poslanec Hopta. I. Hopta, poslanec: Ja len chcem doplniť svojho predrečníka, že po stretnutí s delegáciou poslaneckého klubu KSČ, ktoré sme mali tento víkend, sme sa dozvedeli aj takú zaujímavú skutočnosť, že v Českej republike nejeden podpredseda zákonodarného zboru schvaľuje služobné cesty do zahraničia, ale je na to určený širší kolektív, či už poslanecké grémium, resp. určitý kolektív, kde sú zástupcovia všetkých politických strán, aby tieto služobné cesty boli rovnomerne rozdelené. Myslím si, že možno túto prax by bolo vhodné zaviesť aj do prostredia Národnej rady Slovenskej republiky. Ďakujem. Z. Martináková, podpredsedníčka NR SR: Prosím pánov poslancov, ak sa chcú prihlásiť, aby to ešte urobili, lebo mienim uzavrieť možnosť hlásiť sa do faktických poznámok. Takže uzatváram možnosť hlásiť sa s faktickými poznámkami. Pani Dubovská, nech sa páči. D. Dubovská, poslankyňa: Ďakujem, pani predsedajúca, za slovo. Keďže už v predchádzajúcom období som pracovala v zahraničnom výbore a bola zaradená v niektorých delegáciách, ktoré reprezentujú túto snemovňu a našu krajinu v zahraničí, mám s cestovaním isté skúsenosti. Chcela by som kolegov upozorniť naozaj, šetrime tam, kde je to účelné, reprezentujeme totiž našu krajinu, našich občanov a to musí byť dôstojné a plnohodnotné, nešetrime tam, kde budeme šetriť na našom imidži. Tieto zahraničné cesty nie sú dovolenkou, sú naozaj prácou od rána do noci, musíte zapnúť a veľakrát sa hráme na sponzorov našej krajiny. Chcem ešte upozorniť na to, že ubytovanie tiež musí byť dôstojné, tam prebiehajú tiež mnohé rokovania, večere pracovné. A keď chceme lietať economy, môžeme lietať economy, ale v prípade tom, že sa nepredĺži potom rokovanie, lebo ak sa predĺži rokovanie a nestíhame let, ako sa potom mám dostať domov. Niekde v noci na letisku zháňať nejakého zamestnanca Národnej rady, ktorý mi pomôže sa dostať domov, alebo si vymáhať spôsob dopravy späť, je dosť nepríjemné. Ja nechcem žiadny nadštandard, ale dávať tu nejaké kvóty pri zabezpečení ubytovania, ja som o tom už hovorila s pánom predkladateľom na výbore, nie je to tiež účelné. Veľakrát sú hotely už vybukované a nemáme inú šancu, len sa ubytovať drahšie. Takže šetrime tam, kde je to účelné, a nie neúčelné. Reprezentujeme našu krajinu. Ďakujem. (Potlesk.) Z. Martináková, podpredsedníčka NR SR: Ďakujem. Pán poslanec Husár sa ďalej hlási s faktickou poznámkou. S. Husár, poslanec: Ja, vážené kolegyne, kolegovia, chcem iba o jedno poprosiť pre budúcnosť, že aj takéto kroky by vyžadovali určitú serióznosť. Ja myslím, že seriózne by bolo, keby sme povedali v súlade s celospoločenskou pravdou, že treba šetriť a neoblepovať tento materiál frázami, ktoré nemajú opodstatnenie, teda frázami „v rámci hospodárnosti, v rámci efektivity“. Chcete povedať, že cesta pána, aby som nezačal od pána Tkáča, pána Figeľa alebo niekoho iného bude efektívna tým, že znížime náklady na leteckú prepravu o 3 000 alebo 4 000 korún? Ináč tie výsledky, ktoré donesú do republiky, sú neefektívne a neprimerané nákladom, ktoré na toto vynaložíme? Len o toto by som chcel poprosiť, pretože naozaj oblepujeme v predkladanom materiáli aj vo vystúpeniach tieto veci, pokiaľ niekto vie, čo je to efektívnosť, balastom. Z. Martináková, podpredsedníčka NR SR: Pán poslanec Tkáč. V. Tkáč, poslanec: Ďakujem za slovo. Ja by som chcel povedať jednu základnú myšlienku, že si treba jasne uvedomiť, že práca poslanca Národnej rady Slovenskej republiky v organizáciách, ktorých je členom Slovenská republika, je regulárnou funkciou parlamentnej činnosti, patrí regulárne do jeho náplne práce a mala by byť takýmto spôsobom aj vnímaná. Navyše ešte tu prichádza do hry alebo do úvahy jeden faktor a to je to, že poslanci Národnej rady Slovenskej republiky sú vysielaní na reprezentáciu týchto európskych inštitúcií v ich mene. Mne sa to stalo teraz dvakrát od novembra do decembra a zostal som v klube flákačov, bol som jednoducho diskriminovaný verejne, diskreditovaný aj morálne. V tejto súvislosti by bolo dobré aj z hľadiska tej novej kultúry parlamentnej politiky, z hľadiska prezentácie týchto činností skutočne prezentovať, aké je vypätie poslanca, ktorý reprezentuje Národnú radu a ktorý pracuje v zahraničí v mene napr. Rady Európy. Je skutočne dehonestujúce, ak toto sa chápe ako nejaká zárobková činnosť a podobne. Chcel by som ešte uviesť, že sme napr. totálne nezvládli voľby tým, že delegácia, ktorá mala akreditáciu do januára tohto roku, vlastne od októbra neplnila povinnosti v Parlamentnom zhromaždení Rady Európy a vznikli tam úžasné problémy, napr. sme stratili kontinuitu koordinácie európskych Rómov cez výbor pre migráciu. Ako príklad vravím, rozpadla sa turecká delegácia, pretože sa v Turecku zmenila situácia, voľby, a Rada Európy bola paralyzovaná prakticky aj našou stranou. Takže v tejto súvislosti prechod medzi volebným obdobím a delegáciami bude treba zvládnuť, aby sa to v budúcnosti už nestalo. Z. Martináková, podpredsedníčka NR SR: Ďalej s faktickou poznámkou vystúpi pani poslankyňa Bollová. D. Bollová, poslankyňa: Ďakujem pekne za slovo, pani podpredsedníčka. Chcem len technickú poznámku povedať, skutočne. Prosím, upozorňujem na čl. 13, ktorý sa volá Stravné, a jeho prvý bod. Chcem sa len spýtať, či by bolo technicky možné, aby medzi prílohami tohto materiálu, bol aj text § 13 zákona č. 283/2002 Z. z. o cestovných náhradách, aby bol úplný skutočne, aby sa videlo, koľko je možné kde čerpať. Ďakujem. Z. Martináková, podpredsedníčka NR SR: Ďakujem. Pani poslankyňa Belohorská. I. Belohorská, poslankyňa: Ďakujem pekne. Nerada by som rozširovala diskusiu o tejto problematike. Viete veľmi dobre, že som Hnutie za demokratické Slovensko v predchádzajúcom volebnom období reprezentovala v 4 delegáciách. Bola to praktika, ktorá umožňovala veľakrát práve ušetriť prepojením rôznych aktivít medzi jednotlivými organizáciami. Hneď na začiatku tohto obdobia som ponúkla podpredsedovi parlamentu, že budem spolupracovať pri vypracovaní smernice, ak potrebuje vypracovať niektoré zabehnuté prvky, pretože s týmto sa stretávame každé volebné obdobie. Tretí raz v tomto parlamente na začiatku práce parlamentu preberáme a vždy chceme urobiť novú smernicu. Pritom naše zastupovanie vlastne v zahraničí sa nemení. Samozrejme, mohli by sme sa porovnať s Českou republikou alebo s Poľskom. Nedá sa to porovnať, pretože ak zoberieme zastupovanie českých poslancov, tak by ste videli, ako diametrálne sa rozlišuje smernica pre nich a pre nás, kde je podstatne väčšia dôvera voči poslancovi zo strany jeho Národnej rady, ale, samozrejme, musí to byť aj z tej druhej strany. Znovu zopakujem, že, samozrejme, som ochotná podpredsedovi parlamentu pomôcť. Myslím si, že skutočne by mala byť  komisia zložená nielen z koaličných poslancov, ale aj z opozičných poslancov, aby sa podieľali na určení, ktoré aktivity sú dôležité a ktoré nie. Nemôže sa stať, že stretnutia s niektorými vysokými predstaviteľmi v zahraničí sú brané možno ako súkromná aktivita. Rešpektujem aj  názor, že ak treba v štáte šetriť, nebudeme šetriť na dôchodcoch, ale v prvom rade budeme sa vedieť pozrieť aj na svoje aktivity. Z. Martináková, podpredsedníčka NR SR: Ďakujem. Pán poslanec Fico, procedurálny návrh, predpokladám, máte. Nech sa páči.